b'\n_START_ARTICLE_\nMassapequa\n_START_PARAGRAPH_\nMassapequa /Marsapeague; Massapequa = great pond; od massa = great + peag (ili) pequa =pond/, pleme Algonquian Indijanaca sa ju\xc5\xbene obale otoka Long Island u New Yorku, oko Seaforda i Babylona, a pod kontrolom su imali podru\xc4\x8dje od Ft. Necka na istok do Islipa. Glavno selo zvalo se tako\xc4\x91er Massapequa, a nalazilo se na Fort Necku. Njihov najpoznatiji poglavica bio je Tackapousha._NEWLINE_U strahu od napada ratobornih susjeda, oto\xc4\x8dani su i na jednoj i drugoj strani otoka imali izgra\xc4\x91ena izbjegli\xc5\xa1ta za \xc5\xbeene i djecu u Fort Necku i Ft. Pondu, koja su mogla primiti oko 500 ljudi (Flint, Early Lomg Island, 1896)._NEWLINE_Upori\xc5\xa1te Massapequa uni\xc5\xa1teno je 1653. u napadu koji je vodio kapetan Underhill. Tijekom bitke \xc5\xbeene i djeca bili su sklonjeni na Squaw Islandu, malenom oto\xc4\x8di\xc4\x87u ju\xc5\xbeno od Massapeque. John Underhill je u ranu zoru sa svojim ljudima (oko 120) probio zemljana vrata utvrde i uskoro su masakrirali branitelje \xc4\x8dija su tijela kasnije zakopana u plitkim grobovima. Godine 1935. otkrivena su 24 skeleta u grobovima.'